b'\n_START_ARTICLE_\nSre\xc4\x8dko \xc5\xa0orli\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju. \xc5\xa0e preden se je v Sv. Luciji (sedaj Most na So\xc4\x8di) izu\xc4\x8dil za \xc4\x8devljarja, je bil 17 leten 1915 mobiliziran v Gradec za izdelovanje vojne usnjene opreme, ter bil leta 1917 zaprt zaradi izjave pri naboru, da bo pobegnil v ujetni\xc5\xa1tvo na ruski fronti. Kasneje se je v Ljubljani pridru\xc5\xbeil generalu Maistru in sodeloval v bojih za severno mejo na Koro\xc5\xa1kem. Decembra 1919 se je vrnil k sestri v Most na So\xc4\x8di in 7 let delal kot pomo\xc4\x8dnik v \xc4\x8devljarski delavnici. Konec leta 1926 je v Tolminu ustanovil lastno \xc4\x8devljarsko delavnico v kateri je zaposlil 12 mladih pomo\xc4\x8dnikov, kasneje po odprl \xc5\xa1e prodajalno obutve. V za\xc4\x8detku leta 1927 je za\xc4\x8del sodelovati z organizacijo TIGR. Bil je v tesnih stikih z Zorkom Jelin\xc4\x8di\xc4\x8dem in Albertom Rejcem ter mnogimi tolminskimi tigrovci. Fa\xc5\xa1isti so nanj izvajali vedno huj\xc5\xa1i pritisk, Jelin\xc4\x8di\xc4\x8d pa ga je tudi opozoril, da mu grozi aretacija, zato je poleti leta 1929 ilegalno od\xc5\xa1el v Kraljevino Srbov, Hrvatov in Slovencev. Naselil se je na Jesenicah. Tu je odprl \xc4\x8devljarsko delavnico in nadaljeval z delom v organizaciji TIGR. V njegovi delavnici je ob\xc4\x8dasno preno\xc4\x8devalo tudi do 15 tigrovcev, sam pa je z Jesenic nosil prepovedano literaturo in oro\xc5\xbeje na Primorsko do meje s Kraljevino Italijo. Leta 1931 je to pot opravil kar 51 krat. Ob napadu na Kraljevino Jugoslavijo se je pridru\xc5\xbeil\xc2\xa0\xc2\xbbso\xc5\xa1ki legiji\xc2\xab, nato pa \xc5\xbee poleti 1941 delal za Osvobodilno fronto. Zaradi izdaje ga je Gestapo 4. aprila 1943 aretiral in ga po ve\xc4\x8d mesecih mu\xc4\x8denja v begunjskih zaporih interniral, najprej v Koncentracijsko tabori\xc5\xa1\xc4\x8de Dachau, nato pa v tabori\xc5\xa1\xc4\x8de Flossenburg. Na Jesenice se je vrnil 7. julija 1945. Po osvoboditvi je na Jesenicah vodil trgovino z obutvijo, kot \xc4\x8dlan ob\xc4\x8dinskega ljudskega odbora pa opravljal mnoge dru\xc5\xbebeno politi\xc4\x8dne funkcije, ter bil stalni tajnik Zveze borcev za severno mejo. Veliko je dopisoval v lokalne \xc4\x8dasopise, objavljal prispevke na radiu Jesenice in bil redni dopisnik revije TV-15. Pisal je o TIGR-u, narodnoosvobodilni borbi in koncentracijskih tabori\xc5\xa1\xc4\x8dih. Bil je dober rekreativni alpski smu\xc4\x8dar in \xc5\xa1e pri 83-tih letih je pogosto zahajal v gore. Na enem od takih pohodov iz Podbrda preko Sori\xc5\xa1ke planine v Bohinjsko Bistrico je 10. julija 1982 na Ba\xc5\xa1kem sedlu pod Vrhom Ba\xc4\x8de omahnil v prepad.'